Jedno od iznenađenja nedjeljnih izbora poraz je kandidatkinje Samostalne demokratske srpske stranke (SDSS) Vesne Vujić u borbi za zamjenicu gradonačelnika Vukovara iz reda srpske nacionalne manjine. Pobjedu je odnio dosadašnji zamjenik gradonačelnika i SDSS-ov disident Srđan Milaković, koji je napustio stranku prije dvije godine, nakon svađe sa stranačkim šefovima – Vojislavom Stanimirovićem i Miloradom Pupovcem. 'Moja pobjeda poraz je dosadašnje politike SDSS-a', ističe Milaković za tportal

'SDSS je zamro, nema energije i ne radi se, samo se održava status quo. Nemaju motiva i ne izvršavaju politike. Ne može se politika zasnivati isključivo na interesima srpskih organizacija. To ne može biti prioritet. Ne možemo zbog Srpskog narodnog vijeća (SNV) ili bilo koje druge organizacije žrtvovati kompletan narod', smatra Milanović. Mišljenja je da te organizacije ne mogu biti prve na redu prilikom podjele političkog kapitala, a da su prava Srba uvijek u drugom planu.

'Povrh toga što nam nije naklonjena sredina, često i politika, onda i mi našu politiku i naš politički kapital trošimo na stvari koje nisu bitne. Stvar je u prioritetima između ostaloga', objasnio je.

Ocjenjuje da se SDSS velikim dijelom odnarodio i tvrdi da narod jednim dijelom kažnjava to često priklanjanje onome tko je na vlasti, posebno kad od toga ne vidi neku specijalnu korist.

'Nema više vjerodostojnosti ni principijelnosti ni prepoznatljivosti. Više ne znate što je politika SDSS-a. Oni su i s jednima i s drugima i s trećima, bez obzira na to kakva je njihova politička pozadina. Bez obzira na to u kojoj su mjerili kršili ili nisu kršili ili su poštovali prava srpske zajednice, vi ste s njima kad dođe neki trenutak. To ljudi prepoznaju i kažnjavaju', uvjeren je Milaković.

'Penavina pobjeda? Očekivano'

Inače, rezultati u Vukovaru i uvjerljiva pobjeda HDZ-ova kandidata Ivana Penave za Milakovića su u značajnoj mjeri očekivani.

'To je stanje biračkog tijela, sviđalo se to nekome ili ne; ja mogu reći, na žalost ili ne, ali to oslikava stanje biračkog tijela. Ono što vidljivo i što je ozbiljnija stvar te zbog čega se treba zabrinuti jest mala izlaznost, ali nije mala izlaznost samo zbog nezadovoljstva i inertnosti birača, već zbog sve većeg broja ljudi koji se iseljavaju iz Vukovara', kaže predstavnik srpske zajednice u Vukovaru.

Što se tiče suradnje s novim-starim gradonačelnikom Vukovara Ivanom Penavom, Milaković kaže da on nije bio problem ni u jednom trenutku.

'I dosad sam bio za komunikaciju i suradnju, no kod Penave nije bilo volje. Vidjet ćemo što će se promijeniti, a ja imam izborni legitimitet kao predstavnik srpske zajednice. Ako je nekome legitimitet bio problem u prošlom mandatu, kad sam izašao iz SDSS-a, sada ga sasvim sigurno imam. Jedini sam legitimni predstavnik srpske zajednice u izvršnoj vlasti i o svim problemima trebalo bi u svakom slučaju razgovarati sa mnom', poručio je na kraju Milaković.